Taxi-stilstand afgelas(Argieffoto: Courtney Africa/ANA) Die Suid-Afrikaanse Nasionale Taxiraad (Santaco) se beplande taxi-stilstand sal nie meer Woensdag plaasvind nie. Santaco het dié gevreesde stilstand Dinsdag afgelas ná ŉ suksesvolle vergadering met die Stad Kaapstad en die Wes-Kaapse regering. Maroela Media het vroeër berig Santaco het verlede week die stilstand aangekondig weens die “onregverdige” wyse waarop die Kaapse metro glo met taxi-operateurs in die stad omgaan. Santaco was ongelukkig met die metro nadat taxi’s aan die einde van Januarie vyf dae lank in Houtbaai afgetrek is om te verseker dat hulle aan die nodige wetgewing voldoen. Rob Quintas, die Kaapstad-metro se burgemeesterskomiteelid vir stedelike mobiliteit, sê daar is tydens die vergadering ooreengekom dat Ricardo Mackenzie, die nuutaangestelde Wes-Kaapse minister van mobiliteit, ŉ taakspan sal byeenroep wat bestaan uit amptenare van die Wes-Kaapse regering en die leierskap van Santaco in die Wes-Kaap. Daar is ook ooreengekom dat die metro se amptenare vir stedelike mobiliteit die spesiale reguleringsproses in oorleg met Santaco sal bespoedig en verseker dat bedryfslisensie-aansoeke vir uitreiking binne so ŉ kort moontlike tydraamwerk verwerk word. Die Wes-Kaapse regering se departement van mobiliteit sal ook saam met Santaco werk om ŉ projek in werking te stel om minibustaxibestuurders te registreer. Santaco het intussen ŉ kennisgewing aan taxi-operateurs en pendelaars uitgereik dat bedrywighede Woensdag normaalweg voortgaan. “Ons mense kan nie ontwrigtings bekostig om by die werk te kom en kos op hul tafels te sit nie, en ons gemeenskappe kan nie weer aan die risiko van openbare geweld blootgestel word nie,” het Quintas ná die vergadering gesê.